Valtioneuvoston kielipalvelu
projektisihteeri Riina Kosunen
PL 23
00023 VALTIONEUVOSTO

Lausuntopyyntönne 17.9.2002

LAUSUNTO VALTIONEUVOSTOSANASTOSTA

Valtioneuvostosanaston ajantasaistamisprojektin johtoryhmä on pyytänyt kommentteja sanaston suomenkieliseen osuuteen. Kauppa- ja teollisuusministeriö esittää lausuntonaan seuraavaa:

Valtioneuvostotasoisten yhteisten sanastojen ylläpitäminen on erittäin kannatettavaa, sillä se helpottaa ja yhdenmukaistaa tiedonhallintaa. On kuitenkin pidettävä huolta siitä, että tekeillä oleva valtioneuvostosanasto ja muut valtioneuvostossa käytössä olevat sanastot (esimerkiksi valtioneuvoston yhteisen asiasanasto) ovat yhdenmukaisia. Valtioneuvostosanasto on hyödyllinen väline valtioneuvoston toiminnan kuvaajana. Sanaston avulla voidaan selventää valtioneuvoston toimintatapoja ja käsitteitä myös asiaan perehtymättömille.

Arvioitavana oleva valtioneuvostosanaston luonnos on selkeä ja kattava. Sanaston käyttöä tulisi kuitenkin helpottaa muutamalla  lisäyksellä:
•	Käsitekaavioissa esitettyjen termien yhteyteen olisi hyvä lisätä myös käsitteen numero, jotta kaaviossa esiintyvän termin löytäisi helpommin sanastosta. 
•	Sanaston lopussa olevassa hakemistossa voisi mainita myös sen kaavion nimen ja kaavion sivunumeron, josta ko. käsite löytyy esitettynä kaaviomuodossa.

Sanaston kohdassa Ministeriöt (s. 20) esitettyä kauppa- ja teollisuusministeriö –käsitettä olisi hyvä laajentaa seuraavasti: ”ministeriö, jonka toimialaan kuuluvat  elinkeinotoiminta, kauppa, markkinat, energia, teknologia, kilpailu- ja kuluttaja-asiat.” 

Hannes Aulu
Hallintojohtaja

Eeva-Maria Suikkanen
Informaatikko